**Plecam în întuneric**

*Cristian Andronic*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

S-a stins atunci, lumina, și trist, în întuneric,

Am început, de-odată să îți recit ceva,

Iubirea rămăsese, un lucru periferic -

Oricum o și pierdusem, de mult, pe undeva.

Nu ne tratase vremea, ci doar ne despărțea,

Căci nu putea să fie, decât un pansament.

Ningea și-atât de rece, în piept îmi încolțea,

Cenușa din scânteia ce-a ars doar un moment.

Mulți pleacă din iubire, doar după ce-au albit,

Dar eu, din fiecare, mă duc însingurat.

Căci nu observă nimeni dacă dispari subit.

Când tu plângeai poemul, plecam neobservat.